Елисавета Багряна
L’ile de groix

chitanka.info

Ти виждаш ли на хоризонта, където слънцето залязва,

една ивица тъмносиня в заруменените мъгли? —

Това е острова, накойто живеят вещиците зли —

бретонските легенди стари за които чудеса разказват.

На пещерите входовете, прикрити в каменната пазва,

при спадането на водите, разправят, видими били.

Магесниците, в бурни нощи, на непристъпните скали

огньове палели огромни, които всеки забелязвал.

И заблудените моряци, в непроницаемия мрак

съзрели мамещия пламък — като на помощ даден знак,

отправяли се, без да мислят, към тази гибелна посока.

Разбивали се корабите в скалите остри и високи,

и смърт безвременна е тук намерил не един моряк —

под виковете нечовешки, от урагана по-жестоки.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.